b'\n_START_ARTICLE_\nPoligrafija\n_START_PARAGRAPH_\nPoligrafija (gr. polys\xc2\xa0\xe2\x80\x93 didelis, gausus + grapho\xc2\xa0\xe2\x80\x93 ra\xc5\xa1au)\xc2\xa0\xe2\x80\x93 1. pramon\xc4\x97s \xc5\xa1aka, apimanti visus spaudos technikos b\xc5\xabdus; 2. spauda; pramoninis spausdinimas._NEWLINE_Poligrafija\xc2\xa0\xe2\x80\x93 technikos \xc5\xa1aka, apimanti spaudos produkcijos gamybos b\xc5\xabdus. Klasikiniai spaudos b\xc5\xabdai: i\xc5\xa1kiliaspaud\xc4\x97, plok\xc5\xa1\xc4\x8diaspaud\xc4\x97 ir giliaspaud\xc4\x97. Tai taip pat pramon\xc4\x97s \xc5\xa1aka, apimanti spaudos produkcij\xc4\x85, kitaip poligrafijos pramon\xc4\x97._NEWLINE_Yra trys poligrafijos proces\xc5\xb3 grup\xc4\x97s: form\xc5\xb3 gaminimo, spausdinimo ir spaudos produkcijos apdorojimo. Tekstas spaudos formai renkamas rinkimo ma\xc5\xa1inomis\xc2\xa0\xe2\x80\x93 monotipu arba linotipu, kompiuteriu, rankomis arba fotografiniu b\xc5\xabdu, perra\xc5\xa1omas ra\xc5\xa1om\xc4\x85ja rinkimo ma\xc5\xa1in\xc4\x97le. I\xc5\xa1 iliustracij\xc5\xb3 i\xc5\xa1kiliaspaudei padaromos kli\xc5\xa1\xc4\x97s, ofsetui ir giliaspaudei iliustracijos montuojamos su tekstu ir fotomechaniniu arba fotocheminiu b\xc5\xabdu pagaminamos spaudos formos. Spausdinama spaustuv\xc4\x97se spausdinimo ma\xc5\xa1inomis, poligrafiniais da\xc5\xbeais._NEWLINE_Spaudos produkcijos apdorojimas apima bro\xc5\xa1i\xc5\xabravim\xc4\x85, ir \xc4\xafri\xc5\xa1im\xc4\x85._NEWLINE_Prie poligrafijos priskiriami ir kiti dauginimo b\xc5\xabdai, pvz., fleksografin\xc4\x97 spauda, trafaretin\xc4\x97 spauda.\n_START_SECTION_\nIstorija\n_START_PARAGRAPH_\nPoligrafijos prad\xc5\xbeia\xc2\xa0\xe2\x80\x93 J. Gutenbergo apie 1440\xc2\xa0m. i\xc5\xa1rastas knyg\xc5\xb3 spausdinimo b\xc5\xabdas, naudojant liejam\xc4\x85sias literas ir pres\xc4\x85. XVI a. poligrafija tapo manufakt\xc5\xabra. 1796\xc2\xa0m. A. Z\xc4\x97nefelderis (Vokietija) i\xc5\xa1rado plok\xc5\xa1\xc4\x8diaspaud\xc4\x99 (litografij\xc4\x85). XIX a. pr., 1810\xc2\xa0m. F. Kenigui (Vokietija) i\xc5\xa1radus spausdinimo ma\xc5\xa1in\xc4\x85, spausdinimas labai pagreit\xc4\x97jo. XIX a. 6-ojo de\xc5\xa1imtme\xc4\x8dio pab. kli\xc5\xa1es prad\xc4\x97ta gaminti fotocinkografijos b\xc5\xabdu. Teksto rinkimas prad\xc4\x97tas mechanizuoti, O. Mergentaleriui (JAV) 1884\xc2\xa0m. i\xc5\xa1radus linotip\xc4\x85. I\xc5\xa1radus rotacines spausdinimo ma\xc5\xa1inas, pagreit\xc4\x97jo dideli\xc5\xb3 tira\xc5\xbe\xc5\xb3 spausdinimas. 1905\xc2\xa0m. i\xc5\xa1rastas ofsetas. Apie XX a. vid. prad\xc4\x97ta kompleksin\xc4\x97 poligrafijos proces\xc5\xb3 mechanizacija ir automatizacija.\n_START_SECTION_\nPoligrafija Lietuvoje\n_START_PARAGRAPH_\nLietuvoje pirmoji knyga i\xc5\xa1kiliaspaude rankin\xc4\x97mis stakl\xc4\x97mis buvo i\xc5\xa1spausdinta 1522\xc2\xa0m. Vilniuje, P. Skorinos spaustuv\xc4\x97je. 1821\xc2\xa0m. Vilniaus universiteto spaustuv\xc4\x97je \xc4\xafkurta litografija. Nuo XIX a. 6-ojo de\xc5\xa1imtme\xc4\x8dio atsirado plok\xc5\xa1\xc4\x8diojo spausdinimo ma\xc5\xa1in\xc5\xb3. 1906\xc2\xa0m. Vilniuje imta naudoti linotip\xc4\x85 ir rotacin\xc4\x99 spausdinimo ma\xc5\xa1in\xc4\x85. Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 Vilniuje \xc4\xafkurta cinkografija. 1928\xc2\xa0m. Kauno \xe2\x80\x9eSpindulio\xe2\x80\x9c spaustuv\xc4\x97je prad\xc4\x97ta spausdinti ofsetu, 1938\xc2\xa0m.\xc2\xa0\xe2\x80\x93 giliaspaude. Nuo 1953\xc2\xa0m. ofseto formos gaminamos fotomechaniniu b\xc5\xabdu, \xc4\xafdiegtas fotografinis teksto rinkimas. Nuo 1990\xc2\xa0m. prad\xc4\x97tos pla\xc4\x8diai naudoti kompiuterin\xc4\x97s sistemos.'